**Изборном већу Филозофског факултета Универзитета у Београду**

Одлуком Изборног већа Филозофског факултета од 31.10.2024. године изабрани смо у комисију за припрему реферата о кандидатима за избор у звање ванредног професора за ужу научну област Социологија (са тежиштем истраживања социјална демографија) на Одељењу за социологију Филозофског факултета Универзитета у Београду, са пуним радним временом на одређено време од пет година. На основу анализе конкурсног материјала Комисија подноси Већу следећи

ИЗВЕШТАЈ

На конкурс за ванредног професора за ужу научну област Социологија (тежиште истраживања социјална демографија), објављеном у огласним новинама Националне службе за запошњаваље - „Послови“ од 20.11.2024. године, пријавила се једна кандидаткиња: др Милица Весковић Анђелковић. Анализирајући документацију коју је кандидаткиња уредно приложила, Комисија је утврдила следеће:

Др Милица Весковић Анђелковић, уз пријаву на конкурс, поднела је следећа основна документа: биографију, библиографију, објављене радове и евалуацију педагошког рада.

Кандидаткиња др Милица Весковић Анђелковић рођена је 30. априла 1982. године у Краљеву, где је завршила основну школу и гимназију. Основне студије филозофије завршила је 2008. године на Филозофском факултету у Београду. Докторске студије је уписала исте године на Одељењу за социологију, а докторску дисертацију под насловом: „Потенијална улога повратника као посредника у партнерству државе и високообразоване дијаспоре“, одбранила је 5. јула 2019. године.

Др Милица Весковић Анђелковић је у периоду јануар 2009. – јануар 2010. радила као професор филозофије и логике у Десетој београдској гимназији, а од фебруара 2010. године била је ангажована као истраживач сарадник у Институту за социолошка истраживања Филозофског факултета Универзитета у Београду, на научно истраживачком пројекту: *Друштвени актери и друштвене промене 1990. – 2010*., који је финансирало Министарство науке и заштите животне средине Републике Србије. Од 2011. до 2017. била је у истом звању ангажована на пројекту *Изазови нове друштвене интеграције у Србији: концепти и актери*. Од фебруара 2015. године Милица Весковић Анђелковић је била демонстратор на предмету Социјална демографија, а од јуна 2017. године била је запослена као асистент на Одељењу за социологију Филозофског факултета. Изабрана је у звање доцента 19. маја 2020. године и ангажована је на више предмета на основним, мастер и докторским студијама - Социјална демографија, Демографија партнерства и рађања, Савремене економске миграције, Дијаспора и јавне политике 1, Емиграција из Србије, Присилне миграције, Дијаспора и јавне политике 2 (мастер студије), Биoетички изазови хумане репродукције (мастер студије), Миграције и одрживи развој (мастер студије), Савремени популациони изазови (докторске студије), Старење становништва и друштвене промене. Добила је веома високе оцене на досадашњим студентским еваулацијама. Била је чланица комисије за оцену и одбрану више дипломских, завршних и мастер радова као и чланица комисије за оцену и одбрану предлога израде докторске дисертације на другом факултету.

Поред пројеката Министарства просвете, науке и технолошког развоја, др Милица Весковић Анђелковић је учествовала у реализацији и других научно-истраживачких пројеката. Од националних пројеката издваја се пројекат *„Међународне миграције студената у контексту Србије и (ре)конструкција идентитета: Кључна питања и елементи за јавне политике“ (IS-MIGAIN)*. Пројекат је финансиран од стране Фонда за науку Републике Србије у оквиру програма Идентитети, а реализован је од стране Института друштвених наука, Филозофског факултета Универзитета у Београду, Филозофског факултета Универзитета у Новом Саду и Института за урбанизам и архитектуру Србије. У оквиру овог пројекта руководила је радним пакетом 3 (WP3) Identifying challenges of international student migration-identity nexus and priorities for the future research and policy development. Поред тога, у периоду 2020 – 2022. учествовала је у пројекту *Човек и друштво у време кризе*, што је био научно-истраживачки пројекат Филозофског факултета (који финансира и реализује пројект) Универзитета у Београду.

Што се тиче међународних пројеката, у периоду 2020 – 2023. Милица Весковић Анђелковић је учествовала на пројекту *Developing a new curriculum in Global Migration, Diaspora and Border Studies in East-Central Europe (GlocalEast).* Пројекат је финансиран од стране Erasmus+, реализован од стране Универзитета у Београду, а партнери на пројекту су Alma Mater Studiorum – Universita di Bologna, Sveučilište u Zagrebu, Stiftung Europa – Universitat Viadrina, Vytauto Didziojo Universitetas, Lithuania и Universita Komenskeho V Bratislave, Slovakia (водећи партнер). Кандидаткиња је била ангажована у осмишљавању модула за нови мастер програм, али је била и члан уредништва финалног резултата пројекта који је објављен у виду зборника *GlocalEast Joint Policy Papers Series*. У оквиру тог пројекта је одржала и предавање по позиву Универзитета у Болоњи (Alma Mater Studiorum Univeristá di Bologna). Предавање је одржано на тему „The Rule of Diaspora in the Geopolitics on Migration“. Уз то, држала је и предавање на Glocal East летњој школи на тему „International relations and migration“. Учесници су били студенти из Србије, Хрватске, Италије, Литваније и Словачке.

Током 2023. Милица Весковић Анђелковић је била руководилац националног тима у оквиру пројекта *Training and Education in Social Innovation (TESI).* Пројекат је реализовао Филозофски факултет Универзитета у Београду у сарадњи са Alma Mater Studiorum - University of Bologna (водећи партнер), University Iuav of Venice, University of Tirana, Science and research centre Koper, Faculty of Humanities and Social Sciences, University of Zagreb и Department of Special Account for Research Funds - Hellenic Open University, а финансиран од стране INTERREG V-B Adriatic-Ionian ADRION Programme 2014-2020. Током 2023. године кандидаткиња је учествовала у изради заједничког мастер програма Тraining and Education in Social Innovation, који је акредитован у Италији на Alma Mater Studiorum - University of Bologna, па је и самим тим и она акредитована као предавач.

У периоду 2017 – 2023. Милица Весковић Анђелковић је била ангажована на пројекту *European Social Survey (ESS).* Финансијер пројекта је Министарство науке и технолошког развоја Републике Србије. Пројекат у Србији реализује Филозофски факултет Универзитета у Београду у сарадњи са Институтом друштвених наука и Филозофским факултетом у Новом Саду. Била је ангажована као истраживач.

Милица Весковић Анђелковић је од 2018. до 2021. била чланица Комисије за обезбеђивање квалитета и самовредновање Филозофског факултета, а од 2023. чланица Финансијске комисије Филозофског факултета Универзитета у Београду. Чланица је Друштва демографа Србије, Српског социолошког друштва и Социолошког научног друштва Србије. Поред тога, кандидаткиња је од 2023. чланица Одбора Матице српске за исељеништво, као и чланица Управног одбора Алумни фондације Универзитета у Београду.

Кандидаткиња има и ангажовање у настави и комисијама на другим високошколским или научноистраживачким институцијама у земљи или иностранству. Током зимског семестра школске 2021/2022 била је ангажована за извођење наставе на Географском факултету Универзитета у Београду на предметима Социологија, Проблеми социјалног развоја и Родност и становништво. Као што је поменуто, акредитована је на Alma Mater Studiorum - University of Bologna за извођенје наставе на мастер програму Социјалних иновација. Била је члан комисије за одбрану предлога теме докторске дисертације кандидата Милорада Милинковића под називом „Општи модел означавања као алат обезбеђивања квалитета: технички и друштвени аспекти“. Тема је одбрањена на Факултету организационих наука, Универзитет у Београду 29.9.2023. године.

Кандидаткиња је до сада учествовала у многобројним домаћим и међународним научним скуповима, конференцијама и округлим столовима. Овде ћемо навести само неколико скупова на којима је учествовала након избора у звање доцента. У мају 2021. Милица Весковић Анђелковић је учествовала на конференцији *„Друштвени развој и демографске промене“*, коју су организовали Српско социолошко друштво и Филозофски факултет у Новом Саду. Исте године у јуну, учествовала је на конференцији „*Developing a new curriculum in Global Migration, Diaspora and Border Studies in Central and East Europe*“ која је одржана у Београду у оквиру пројекта GlocalEast. Затим, исте године учествовала је на конференцији “*Causes of human/educational capital mobility on contemporary and future development south-east Serbia*”, у организацији САНУ, огранак у Нишу. У априлу 2024. кандидаткиња је учествовала на међународној конференцији *Population in Post-Yugoslav countries: (Dis)similarities and Perspectives*, чији су организатори били Друштво демографа Србије, Институт друштвених наука и Географски факултет Универзитета у Београду. Што се тиче округлих столова, издваја се „*Попис 2022, демографски изазови и перспективе становништва Србије*“, у организацији Матице српске Нови Сад где је кандидаткиња узела учешће по позиву организатора.

Др Милица Весковић Анђелковић је у последњих пет година објавила једну ауторску монографију (М42), једну коауторску монографију (М42), три рада у часописима међународног значаја (М23 и М24), затим, три саопштења са научних скупова која су штампана у целини (М33 и М63), један рад у часопису националног значаја (М51) као и једно поглавље у зборнику радова (М42). У својим радовима, Милица Весковић Анђелковић се бави друштвеним и демографским темама. Нарочито је у њеним радовима заступљен феномен миграција, бавила се карактеристикама и идентитетом миграционе популације, ставовима и намерама ове популације у доба кризе, као што је био Ковид-19. С друге стране, њена интересовања су усмерена и на опште демографске трендове и разматрање јавних политика које се могу посматрати као одговор на потребе становништва и друштва.

У складу са обавезним минималним условима у области научно-истраживачког рада за избор у звање ванредног професора у пољу друштвено-хуманистичких наука, за потребе овог извештаја, представићемо укратко самосталну научну монографију (М42), два рада из категорије М20, и по један рад из категорије М33 односно М63.

У монографији *Међугенерацијска солидарност као одговор на савремене демографске изазове* која је објављена 2024. године, ауторка разматра глобалне демографске изазове у социолошкој перспективи, указујући на значај међугенерацијске солидарности која почива на размени материјалних и нематеријалних ресурса између различитих старосних група, односно породичних генерација. У условима недовољно развијеног система институционалне подршке и економске несигурности, интензивна међугенерацијска размена у оквирима породице намеће се као потреба припадника свих генерација, будући да представља основну подршку за родитељство и транзицију у одраслост, али и за различите изазове које доноси старење. На почетку, Весковић Анђелковић упознаје читаоца са одликама глобалног демографског пејзажа, посебно наглашавајући регионалне контрасте и противречности у динамици тока демографске транзиције. Затим се фокус ставља на демографски ритам Србије, који на специфичан начин одражава глобалне демографске трендове. Темљено описујући друштвене промене након Другог светског рата, кандидаткиња кроз константно поређење са другим земљама у европском контексту закључује да се Србија налази пред истим изазовом – низак наталитет, негативан миграциони салдо, продужен животни век и демографско старење. Све ове појаве имају тенденцију да оставе несагледиве последице на системе пензионе, здравствене и социјалне заштите.

Након тога, Весковић Анђелковић прелази на разматрање промена у породичној структури и праксама које доноси друга демографска транзиција у Србији, што се најпре огледа у трансформацији брака почев од шездесетих година, а затим и кроз све израженије присуство алтернативних форми породичних и партнерских односа. Иако присуство ових промена може на први поглед упутити закључак о доминацији индивидуалистичких вредности, кандидаткиња подсећа на дубоку укорењеност фамилистичких норми упркос томе што је период социјализма био обележен процесима попут еманципације жена и нуклеаризације породица. О значају активације породичних ресурса и међугенерацијске солидарности као стратегије преживљавања у условима економске несигурности сведочи искуство током деведесетих година и постсоцијаличке транфосрмације на овим просторима. Стога, иако са Европом у целости дели изазове које доноси демографско старење, Србију одликује и изражено присуство идеологије фамилизма. При томе, фамилистичке вредности представљају потенцијал за неговање међугенерацијске солидарности, те да овакав однос према породици може бити кључ у трагању за одговорима на различите демографске и економске изазове.

После скицирања теоријског оквира за истраживање међугенерацијске солидарности уз уважавање контекстуалних специфичности карактеристичних за Србију, Весковић Анђелковић представља и анализира резултате квалитативног и квантитативног истраживања при чему се не задржава превише на интерпретацији налаза који се тичу породичних пракси, већ посебно наглашава препоруке за јавне политике усмерене ка међугенерацијској размени. Кандидаткиња закључује да је у оквиру породица у Србији присутан висок ниво међугенерацијске размене ресурса чиме се компензују недостаци институционалне подршке породицама са децом и старим лицима, те да кључну улогу имају тзв. „сендвич генерације“ које су оптерећене вршењем и узлазних и силазних међугенерацијских трансфера.

У раду *Искуства и очекивања повратника из иностранства у Србију у доба пандемије COVID – 19,* објављеном 2021. године у часопису *Становништво*, 59 (1), стр. 47-60, Милица Весковић Анђелковић разматра искуство грађана Србије непосредно пре или у првим данима након увођења ванредног стања услед избијања пандемије. Анализа је заснована на подацима прикупљеним квантитативном методом на почетку пандемије. Полази се од контекстуалног оквира који подразумева велику општу просторну мобилност светског становништва, укључујући грађане Србије. Пандемија је утицала на многе аспекте живота миграната , а велики део њих, нарочито ако нису имали решен боравишни и радни статус у иностранству, вратили су се у земљу порекла. Анализа је показала да, упркос очекивању економске кризе као последице мера уведених са циљем спречавања ширења вируса COVID-19, чак две трећине испитаника верује да се то неће одразити на њихов материјални и социјални статус и жели да се врати у земљу дестинације. Анализирају се њихови мотиви за повратак као и искуства самоизолације уз истицање проблема са којима су се суочавали у Србији. У фокусу су и ставови о утицају пандемије на социоекономски статус испитаника као и њихови планови у погледу мобилности након пандемије уз мотиве да остану у Србији, када се здравствена ситуација стабилизује. Резултати указују да се велики број грађана који се у тренутку кризе вратио у Србију суочавао са бројним неизвесностима и нерегуларностима што је даље утицало на њихову одлуку дефинитивног одласка из земље након окончања кризе. Стога, закључује се да друштвени систем у Србији мора да се промени, како би ова популација одлучила да остане. Мере које би држава могла да уведе, а које би евентуално задржале ову популацију, углавном се огледају у економским и правним реформама.

У раду *(Ре)конструкција идентитета високообразованих повратника – случај Србија*, објављеном 2023. године у часопису *Социолошки преглед*, 57 (4), стр. 1074 – 1098 (коауторка Н. Васојевић), анализирају се емпиријски подаци прикупљени фокус-групним истраживањем којим је испитивано искуство и обликовање идентитета високообразованих повратника који су се неко време школовали у иностранству. Истраживање је обављено у оквиру пројекта *Међународне миграције студената у контексту Србије и (ре)конструкција идентитета: Кључна питања и елементи за јавне политике.* Полази се од теоријске претпоставке идентитета као друштвене категорије, што значи да је он резултат интеракције између људи, институција и праксе, те је стога променљив, у сталном процесу обликовања и никад завршен. Идентитет се гради кроз контекст и зависи од култура и норми са којима се појединац сусреће. Примена контекстуалног оквира на анализу емпиријске грађе ставила је у фокус анализу изградње идентитета испитаника, њихов однос према усвојеним и стеченим културним нормама током боравка у иностранству, као и њихове ставове према појединачним идентитетским компонентама. Из разговора се закључује да је миграционо искуство у великој мери утицало на изградњу и разумевање сопственог идентитета, да он остаје отворен за утицаје нових друштвених средина при чему се задржавају и обриси националне културе.

Рад *Утицај друштвене покретљивости на реконструкцију идентитета међународних студената – случај Србија* који је објављен 2024. године у часопису *Социолошки преглед*, 58 (2), стр. 460 – 485. представља саопштење које је под истим насловом излагано на међународној конференцији *Population in Post-Yugoslav countries: (Dis)similarities and Perspectives*, која је у организацији Друштва демографа Србије, Института друштвених наука и Географског факултета Универзитета у Београду одржана 19. и 20. априла 2024. Циљ рада јесте да се на основу емпиријске грађе, прикупљене у оквиру анкетног истраживања, испита утицај вертикалне покретљивости међународних студената на доживљај промене личног идентитета током или након боравка у иностранству. У уводном и теоријском делу рада разматра се појам друштвене покретљивости уз приказ могућности узлазне покретљивости у Србији након пада социјализма. Класни положај се операционализује преко степена образовања, па се покретљивост разматра упоређивањем образовања родитеља и испитаника. У погледу идентитета, полази се од теоријске претпоставке његовог сталног обликовања под утицајем различитих контекста и пракси. Анализа утицаја друштвене покретљивости и осталих социодемографских фактора урађена је уз помоћ бинарне регресионе анализе која је показала једино значај образовања мајке и дужине боравка испитаника у иностранству на њихов доживљај промене идентитета. Образовање оца, порекло испитаника, оцена материјалног положаја, пол и старост су се показали као ирелевантни фактори за разумевање обликовања идентитета.

Рад *Транснационална умреженост висококвалификоване радне снаге дијаспоре и развој Србије*, објављен 2021. године у зборнику радова *Друштвени развој и демографске промене*, Стојшин, С., М Шљукић и Ј. Чикић (ур), Нови Сад: Српско социолошко друштво, Филозофски факултет у Новом Саду и Институт за политичке студије Београд, стр. 27 – 46. изложен је на скупу националног значаја под називом *Друштвени развој и демографске промене*, 15.5.2021. Међусобна умреженост појединаца који живе у различитим деловима света изван земље порекла, која подразумева осећај припадности истом народу, као и емотивну, духовну и материјалну повезаност са матицом (која може бити и само замишљена) стоји у суштини појма дијаспоре. Овај појам као и појам транснационализма јесте производ дрштвених феномена у савременом свету и често се међусобно мешају. Стога, треба имати на уму да иако је појам транснационализма настао да означи умрежености миграната истог порекла који живе у различитим земљама, он је шири од појма дијаспоре и обухвата сваку сарадњу која се одвија независно од националних граница држава. С друге стране, појам дијаспоре, премда ужи од појма транснационализма, стоји у нераскидивој вези са њим – да нема умрежености исељеника, не бисмо говорили о дијаспори већ о расејању. Даље, када нема транснационалне умрежености, миграције су чист губитак у сваком смислу за земљу порекла. Повезаност исељеника, спремност на сарадњу и улагање хуманог, социјалног и економског капитала представља значајан ресурс за развој свих друштвених подсистема матице. Циљ овог рада је да на основу резулатата емпиријског исраживања које је НВО „Центар за живот“ реализовао током 2018. године у сарадњи са Кабинетом за демографију и популациону политику Владе РС и Републичким заводом за статистику, испита у којој мери се српска дијаспора може сматрати важним потенцијалом развоја Србије. С тим у вези, приказана је образовна и економска структура испитаника, њихова спремност да улажу капитал у земљу порекла, као и препоруке у погледу услова сарадње са матицом, које су упутили одговорним актерима у земљи.

ЗАКЉУЧАК

На основу целокупне документације поднете у пријави за конкурс, као и на основу нашег извештаја, Комисија закључује следеће:

Др Милица Весковић Анђелковић испуњава све законом предвиђене како квантитативне тако и квалитативне услове за избор у звање ванредног прпофесора на Одељењу за социологију Филозофског факултета Универзитета у Београду. У петогодишњем периоду након избора у претходно звање, поред самосталне монографије *Међугенерацијска солидарност као одговор на савремене демографске изазове* која представља несумњив допринос социјалној демографији и савременим популационим изазовима, објавила је још једну монографију у коауторству, три рада из категорије међународних часописа М20, једно поглавље у заједничкој монографији *Ризици и шансе савремених миграција,* један рад из категорије водећег националног часописа М51 два рада са конференција националног значаја и један са конференције међународног значаја. Дакле, у свим категоријама је објављивала више од прописаних мнималних услова. И у погледу осталих академских, научно-истраживачких и педагошких услова, Весковић Анђелковић је остварила вредне резултате. Осим тога она је у последњем акредитиционом циклусу активно учествовала у предлагању и развијању потпуно нових академских курсева (основних и изборних) из домена миграција, али и шире социјалне демографије и популационих студија, чиме је показала да прати најновија истраживања у областима које предаје, као и да се максимално труди да осавремени наставу на Филозофском факултету. Посебно треба истаћи њен високо вреднован педагошки рад од стране студената као и добру комуникацију, укључивање студената у савремене облике наставе и образовања (фокус групе, пројекти, итд) чиме је потврдила свој таленат и у преношењу знања и вештина млађим генерацијама. Према томе, др Милица Весковић Анђелковић је потврдила и доказала да је овладала како научно теоријским знањима, разноврсним и комплементарним истраживачким методама и приступима, тако и образовним квалификацијама и праксом неоппходним за рад у наставно научној установи ранга Филозофског факултета у Београду.

У складу са наведеним, Комисија недвосмислено предлаже Изборном већу Филозофског факултета Универзитета у Београду да др Милицу Весковић Анђелковић изабере у звање ванредног професора за ужу научну област Социологија – тежиште истраживања социјална демографија, на Одељењу за социологију, са пуним радним временом на одређено време од пет година.

Београд, 27.1.2025.

Чланови Комисије:

\_\_\_\_\_\_\_\_\_\_\_\_\_\_\_\_\_\_\_\_\_

др Мирјана Бобић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_

Др Слађана Драгишић Лабаш, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_

Др Мирјана Рашевић, редовни професор у пензији

Српска академија наука и уметности (САНУ)