IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog Fakulteta od 31.10.2024. godine izabrani smo u komisiju za ocenu kandidata na konkursu za izbor jednog docenta za užu naučnu oblast *Opšta filozofija*, s težištem istraživanja *Savremena filozofija devetnaestog, dvadesetog i dvadeset prvog veka*. Na konkurs objavljen 20.11.2024. u publikaciji „Poslovi“ prijavila se samo jedna kandidatkinja, dr Radmila Jovanović Kozlowski, koja je i do sada bila docentkinja na Odeljenju za filozofiju. Pošto smo proučili konkursni materijal koji je kandidatkinja priložila, podnosimo Izbornom veću sledeći

IZVEŠTAJ

**1. Osnovni biografski podaci**

Dr Radmila Jovanović Kozlowski rođena je 03. 06. 1983. u Kragujevcu, gde je završila osnovnu školu i gimnaziju. Diplomirala je filozofiju na Filozofskom fakultetu u Beogradu 2007. godine, s prosečnom ocenom 10. Godinu dana kasnije stekla je zvanje mastera na Univerzitetu  „Šarl de Gol“ Lil 3, a 2015. godine, na osnovu konvencije između Univerziteta u Beogradu i Univerziteta Lil 3, odbranila je dvojnu srpsko-francusku doktorsku disertaciju s najvišom ocenom - *très honorable avec félicitation*. Doktorska disertacija objavljena je 2015. godine kao monografija s naslovom *Hintikka’s Take on Realism and the Constructivist Challenge* u College Publications u Londonu. Dr Jovanović Kozlowski bila je dobitnica sledećih nagrada i stipendija: fondacije „Dragoslav Srejović“, Norveške vlade, Francuske vlade za studente “Connaissance de la France”, Francuske vlade za master studije u Francuskoj, Srpske vlade za „mlade talente” za studije u inostranstvu i Francuske vlade za doktorske studije u komentorstvu. Od 2005. godine članica je saveta frankofone mreže OFFRES (l’Organisation Francophone de Formation et Recherche Européene en Science Humaines), od 2019. mreže SMS (Society for the Metaphysics of Science), a od 2023. članica je mreže EPSA (Europian Philosophy of Science Association). Govori tečno tri strana jezika: engleski, francuski i poljski.

Od prvog izbora u zvanje docenta dr Jovanović Kozlowski učestvovala je na sledećim naučnim skupovima i održala sledeća predavanja po pozivu: “Belgrade – Bratislava Meeting” (Beograd, 2015); predavanje po pozivu na Matematičkom institutu SANU (2015); “Faire justice: quand la philosophie devient politique”, gde je bila i koorganizator (Varšava, 2015); predavanje po pozivu u okviru Logičkog seminara na Institutu za filozofiju Univerziteta u Varšavi (2016); “Language, Methaphysics, Epistemology” (Beograd, 2016); “Peuples et populismes. Demos, ethnos, ochlos” (Sofija, 2016); “Graz-Belgrade Philosophy Meeting” (Grac, 2016); “Penser au-delà de l’homme : Limites, frontières et fins de l’humain” (Prag, 2017); “Topics in Analytic Philosophy” (Temišvar, 2017); “Topics in Analytic Philosophy 2” (Beograd, 2018); “Razlozi, uzroci, objašnjenja” (Beograd, 2018); “International Week: Challenges in Teaching and Research in Humanities and Social Sciences” (Skoplje, 2019); “Delegitimization as a social phenomenon”, gde je takođe bila i koorganizator (Varšava, 2019); “L'Empire: Centre et Peripheries” (Sankt Peterburg, 2019); “Fifth Annual Conference of the Society for the Metaphysics of Science” (Toronto, 2019); članica programskog odbora za “Sixth Annual Conference of the Society for the Metaphyics of Science”koja je održana online (2021); “World and Word: Wittgenstein’s Philosophy of Language, Mathematics and Religion Reconsidered” (Beograd, 2022); “La Mécompréhension productive” (Lil, 2022); “Contemporary Philosophical Issues: Philosophy in the Social World” (Rijeka, 2022); “Ninth Biennial Conference of the European Philosophy of Science Association” (Beograd, 2023); “Balkan Analytic Forum” (Beograd, 2023).

Dr Jovanović Kozlowski je od 2009. godine zaposlena na Odeljenju za filozofiju Filozofskog fakulteta u Beogradu kao saradnik u nastavi, a 2010. godine izabrana je za asistenta. Za docenta je prvi put izabrana 2015. godine, a reizabrana 2019. Na studentskim evaluacijama, tokom čitavog perioda držanja nastave, dobijala je visoke ocene. Učestvovala je na projektu *Logičko-epistemološki osnovi nauke i metafizike* (179067) Ministartsva prosvete, nauke i tehnološkog razvoja Republike Srbije, kao i na godišnjim projektima Ministarstva nauke, tehnološkog razvoja i inovacija Republike Srbije (451-03-47/2023-01/200163 i 451-03-66/2024-03/200163). Članica je uređivačkog odbora časopisa *Theoria* Srpskog filozofskog društva.

**2. Naučni rad**

*Bibliografija kandidata od prvog izbora u zvanje docenta:*

2015. “Hintikka’s take on the axiom of choice and the constructivist challenge”, Conference *Belgrade–Bratislava Meeting* (University of Belgrade, 21–22 May 2015) Book of Abstracts, ed. D. Prelević, ISBN 978-86-88803-99-1, M64.

2015. *Hintikka’s Take on Realism and the Constructivist Challenge* (objavljena doktorska disertacija), Dialogues and Games of Logic, Vol. 4, London: College Publications, ISBN 978-1-84890-194-0.

2016. S. Rahman, R. Jovanović and N. Clerbout, “[Knowledge and Its Game Theoretical Foundations: The Challenges of the Dialogical Approach to Constructive Type Theory](http://www.academia.edu/7254139/Knowledge_and_its_Game_Theoretical_Foundations_The_Challenges_of_the_Dialogical_Approach_to_Constructive_Type_Theory_Shahid_Rahman_Radmila_Jovanovic_Nicolas_Clerbout_Universite_de_Lille_UMR_8163_STL_University_of_Belgrade)”, in: J. Redmond, O. Pombo Martins and Á. Nepomuceno Fernández (eds.), *Epistemology, Knowledge and the Impact of Interaction,* pp. 63–122, Cham: Springer, ISBN 978-3-319-26506-3, https://doi.org/10.1007/978-3-319-26506-3\_3, M13.

2016. “The Curious Case of Geometry: Between Apriorism, Conventionalism and Empiricism”, in: D. Prelević (ed.), *Language, Methaphysics, Epistemology*, Faculty of Philosophy, University of Belgrade, ISBN 978-86-6427-035-9, M64.

2017. “Pojam konvencije: Poenkare, Šlik i Rajhenbah”, *Theoria* 60 (1), str. 69–82, https://doi.org/10.2298/THEO1701069J, M24.

2018. “Problematična pronominalna anafora”, *Theoria* 61 (3), str. 23−38, https://doi.org/10.2298/THEO1803023J, M24.

2019. “Funkcionalističko objašnjenje prostor-vremena”, *Theoria* 62 (2): str. 119−131, <https://doi.org/10.2298/THEO1902119J>, M63.

*Bibliografija kandidata u poslednjem mandatnom periodu:*

2022. “Direktivna teorija značenja i problem intersubjektivnosti”, *Theoria* 65 (4), str. 5−16, https://doi.org/10.2298/THEO2204005J, M61.

2023. A. Jandrić and R. Jovanović Kozlowski, “Transitivity and Humeanism about Laws”, *Croatian Journal of Philosophy* 23 (68), pp. 139−154, https://doi.org/10.52685/cjp.23.68.2, M22.

2024. “Strukturalni realizam Anrija Poenkarea”, *Theoria* 67 (2), str. 97−108, <https://doi.org/10.2298/THEO2402097J>, M24.

*Analiza radova:*

U odnosu na prethodno izloženu bibliografiju, ograničićemo se na analizu sedam najznačajnijih radova, uključujući sve radove iz poslednjeg mandatnog peioda. Izostavićemo iz razmatranja doktorsku disertaciju i knjigu koja je na osnovu nje objavljena.

2016. S. Rahman, R. Jovanović and N. Clerbout, “[Knowledge and Its Game Theoretical Foundations: The Challenges of the Dialogical Approach to Constructive Type Theory](http://www.academia.edu/7254139/Knowledge_and_its_Game_Theoretical_Foundations_The_Challenges_of_the_Dialogical_Approach_to_Constructive_Type_Theory_Shahid_Rahman_Radmila_Jovanovic_Nicolas_Clerbout_Universite_de_Lille_UMR_8163_STL_University_of_Belgrade)”, in: J. Redmond, O. Pombo Martins and Á. Nepomuceno Fernández (eds.), *Epistemology, Knowledge and the Impact of Interaction,* pp. 63–122, Cham: Springer, ISBN 978-3-319-26506-3, https://doi.org/10.1007/978-3-319-26506-3\_3, M13.

Pedesetih godina dvadesetog veka javlja se novi, epistemički pristup logici, koji se suprotstavlja dominantnoj tradiciji ustanovljenoj od strane Tarskog, Gedela i Bernajsa. Ovaj pristup je kasnije nazvan antirealističkim, i bio je utemeljen na Brauerovoj matematici i intuicionističkoj logici. S jedne strane, on se razvijao kroz teoriju dokaza a, s druge strane, kroz semantiku teorije igara u logici dijaloga koju su predložili Lorencen i Lorenc. Dijaloški pristup logici doživeo je procvat u poslednjih dvadeset godina. Autori teksta imaju za cilj da povežu semantiku teorije igara, i dinamičkog pristupa koji ona nudi, s konstruktivnom teorijom tipova Per Martin-Lefa. Autori tvrde da dijaloški okvir pruža neophodna formalna sredstva da se uspostavi takva veza.

2017. “Pojam konvencije: Poenkare, Šlik i Rajhenbah”, *Theoria* 60 (1), str. 69–82, https://doi.org/10.2298/THEO1701069J, M24.

Nakon objavljivanja Ajnštajnove Opšte teorije relativiteta, koja je u fizici uspostavila novu paradigmu, usledile su filozofske interpretacije nove teorije. Prvu filozofsku analizu teorije ponudio je Moric Šlik, u kojoj je zastupao poenkareovsko konvencionalističko shvatanje prirode aksioma fizike. Pojam konvencije u filozofiju nauke uveo je Anri Poenkare, nakon pojave neeuklidskih geometrija, a početkom dvadesetog veka o njemu su se vodile brojne diskusije. Ubrzo nakon Šlika, Hans Rajhenbah je u svojoj habilitaciji izneo različito, neokantovsko razumevanje Opšte teorije, u kome su aksiomi interpretirani kao sudovi a priori. Usledila je prepiska u kojoj su se dvojica filozofa najzad složila da je njihov spor samo terminološki, dok se njihova gledišta suštinski ne razlikuju. Autorka teksta argumentuje da je konačna dijagnoza dvojice filozofa bila pogrešna, i pokazuje zašto se Rajhenbahov pojam „relativnog a priori“ ne može interpretirati kao konvencija, s obzirom na različite epistemološke i ontološke pozicije ovih filozofa. Osim toga, ona argumentuje da se Šlikov konvencionalizam u važnim aspektima razlikuje od Poenkareovog.

2018. “Problematična pronominalna anafora”, *Theoria* 61 (3), str. 23−38, https://doi.org/10.2298/THEO1803023J, M24.

Izvesni primeri pronominalne anafore (poput rečenice „Svaki farmer koji ima magarca, tuče ga”) predstavljaju izazov za semantičke teorije. Autorka poredi rešenja različitih dinamičkih semantika: diskurzivne teorije reprezentacije, dinamičke predikatske logike i novija rešenja bazirana na teoriji igara. U tekstu se argumentuje da je pristup teorije igara superioran u odnosu na prva dva i najpogodniji za interpretaciju problematične pronominalne anafore, jer se u njemu zavisnost između elemenata rečenice čini očiglednom kroz zavisnost u izborima poteza dva igrača u igri za dati izraz.

2019. “Funkcionalističko objašnjenje prostor-vremena”, *Theoria* 62 (2): str. 119−131, <https://doi.org/10.2298/THEO1902119J>, M63.

Ovaj rad autorka je izlagala na nacionalnoj konferenciji "Razlozi, uzroci i objašnjenja", održanoj 29−30. novembra 2018. godine na Filozofskom fakultetu u Beogradu. U tekstu autorka analizira funkcionalističko objašnjenje prostor-vremena koje je u skorije vreme ponudila Elenor Noks. Pitanja o prirodi i ontološkom statusu prostor-vremena nezaobilazna su unutar samih fizičkih teorija. U prerelativističkoj fizici pojmovi prostora i vremena bili su tretirani odvojeno, ali i tada su se vodile diskusije o njihovoj prirodi i načinu postojanja. Sa pojavom teorije relativiteta i kvantne mehanike, kao i u novijim teorijskim programima kvantne gravitacije, situacija se dodatno komplikuje: pojavljuju se najrazličitije strukture prostor-vremena, što čini objašnjenje ovog pojma pravim izazovom. Prema funkcionalističkom objašnjenju prostor-vremena, neki objekat ili fizičko polje su prostorno-vremenski zahvaljujući tome što igraju određenu ulogu unutar fizičke teorije (a ta uloga može biti specifikovana na različite načine). Prvi deo teksta posvećen je kratkoj istoriji pojmova prostora i vremena. Zatim autorka izlaže nekoliko formulacija funkcionalizma i ukazuje na moguće probleme u vezi s njima. U poslednjem delu razmatra odnos između strukturalizma i funkcionalizma i sugeriše teme za buduća istraživanja.

2022. “Direktivna teorija značenja i problem intersubjektivnosti”, *Theoria* 65 (4), str. 5−16, https://doi.org/10.2298/THEO2204005J, M61.

Publikovani tekst bio je izložen na konferenciji “World and Word: Wittgenstein’s Philosophy of Language, Mathematics and Religion Reconsidered“, održanoj 9. i 10. juna 2022. godine. Tridesetih godina dvadesetog veka Vitgenštajn predlaže novu koncepciju značenja, zasnovanu na sleđenju pravila. Manje je poznato da je u isto vreme (i po svemu sudeći, nezavisno) Ajdukijevič i sam razvijao teoriju značenja u vezi sa sleđenjem pravila, koja je imala za cilj da opravda njegov radikalni konvencionalizam. Tadeuš Čarnecki analizira tekstove dva filozofa, oba objavljena 1934. godine, i zaključuje da, iako im je obojici podjednako bilo stalo do intersubjektivnosti značenja, Vitgenštajn ima sredstva i da osigura traženu intersubjektivnost, dok sa Ajdukijevičem to nije slučaj. Autorka teksta argumentuje da je ovakva kritika promašena i da ponuđena interpretacija Ajdukijevičeve direktivne teorije značenja nije dobra, jer zanemaruje bitne aspekte njegove konvencionalističke pozicije.

2023. A. Jandrić and R. Jovanović Kozlowski, “Transitivity and Humeanism about Laws”, *Croatian Journal of Philosophy* 23 (68), pp. 139−154, https://doi.org/10.52685/cjp.23.68.2, M22.

Vodeći pristup u metafizici priodnih zakona jeste hjumovski – pristup inspirisan delima Dejvida Hjuma, a razvijen od strane Dejvida Luisa. Tokom godina, hjumovsko shvatanje zakona bilo je suočeno s brojnim problemima, a jedan od najvećih, koji su formulisali Dejvid Armstrong i Tim Modlin, jeste da su ovako shvaćeni prirodni zakoni eksplanatorno cirkularni: hjumovski zakoni su utemeljeni na svojim instancama te su njima objašnjeni, dok oni sami treba da pruže objašnjenje instanci o kojima je reč. Beri Louer tvrdi da je ova cirkularnost prividna i da se ona lako može otkloniti ako razlikujemo metafizičko od naučnog objašnjenja. Njegovo rešenje kritikovao je Mark Leng, tvrdeći da su dve vrste objašnjenja povezane principom tranzitivnosti, pomoću kog se ponovo može rekonstruisati cirkularnost. Novu strategiju za odbranu hjumovskog shvatanja zakona ponudio je Majkl Hiks, u kojoj se poziva na kontrastnu prirodu objašnjenja i metaobjašnjenja. Autori teksta pokazuju zašto ova strategija ne uspeva.

2024. “Strukturalni realizam Anrija Poenkarea”, *Theoria* 67 (2), str. 97−108, <https://doi.org/10.2298/THEO2402097J>, M24.

U čuvenom članku o epistemičkom strukturalnom realizmu, Džon Voral pripisao je ovu poziciju Anriju Poenkareu, što je otvorilo nov pristup Poenkareovoj filozofiji nauke i pokrenulo nove rasprave o interpretaciji njegovih stavova. Dobro je poznato da je Poenkare zastupao konvencionalizam u pogledu aksioma geometrije i osnovnih zakona mehanike, zbog čega je najčešće interpretiran kao instrumentalista i antirealista. U ovom tekstu autorka analizira strukturalističke elemente Poenkareovog pristupa matematici i fizici. Ona smatra da je Poenkare zaista zastupao izvesnu verziju strukturalnog realizma i da je njegova pozicija konzistentna, ako se njegov konvencionalizam razume na adekvatan način.

**3. Zaključak i predlog komisije**

Kao što gorenavedena analiza objavljenih radova dr Radmile Jovanović Kozlowski nedvosmisleno pokazuje, ona poseduje izuzetno poznavanje savremene filozofije devetnaestog, dvadesetog i dvadeset prvog veka, baš kao i logičkih teorija i stanovišta u filozofiji nauke nastalih u ovom periodu. U fokusu istraživanja dr Jovanović Kozlowski jesu problemi savremene metafizike i metafizike nauke. Njene precizne i minuciozne analize stavova pojedinih filozofa Bečkog i Berlinskog kruga, kao i poljskih filozofa i logičara iz Lavovsko-varšavske škole, ukazuju na to da je u filozofiji dvadesetog veka često dolazilo do plodnih razvoja i uvođenja novih pojmovnih shema pod uticajem revolucionarnih otkrića u matematici i nauci, kao što su neeuklidske geometrije ili teorija relativnosti. S druge strane, analizirajući odnos između istorije filozofije i nauke, dr Jovanović Kozlowski skreće pažnju i na neotklonjive metafičke elemente u samim naučnim teorijama, na povezanost metafizičkog i naučnog objašnjenja, kao i na važnost konvencija i apriornih iskaza u empirijskom istraživanju stvarnosti. Njena skorija kritika danas dominantnog, hjumovskog shvatanja metafizičkog statusa prirodnih zakona može se razumeti i kao demonstracija da su čisto deflacione teorije zakona osuđene na neuspeh i da jedino metafizički robusnije određenje fizičkih zakona može imati eksplanatorni potencijal u samoj nauci.

Predavanja po pozivu i brojna izlaganja na uglednim naučnim skupovima u zemlji i inostranstvu najbolja su potvrda da je kvalitet naučnog rada dr Radmile Jovanović Kozlowski prepoznat i u širim akademskim krugovima i od relevantnih međunarodnih naučnih institucija. O tome svedoči i činjenica da je dr Jovanović Kozlowski u nekoliko navrata bila pozivana da bude član organizacionih odbora prestižnih svetskih konferencija iz oblasti njenog istraživanja. Pored toga, ona je član nekoliko anglofonih i frankofonih akademskih mreža, kao što su Society for the Metaphysics of Science, European Society for the Philosophy of Science i l’Organisation Francophone de Formation et Recherche Européene en Science Humaines. Svojim ličnim zalaganjem dala je ključan doprinos uspostavljanju međunarodne saradnje Odeljenja za filozofiju sa srodnim departmanima u Francuskoj i Poljskoj.

Dr Jovanović Kozlowski već preko petanest godina drži nastavu iz nekoliko obaveznih i izbornih predmeta na osnovnim i doktorskim studijama filozofije. Tokom tog period ona je uvela nekoliko predmeta i osavremenila kurikulume iz već postojećih. O kvalitetu njenih predavanja i posvećenosti razvoju akademskog podmlatka najbolje svedoče visoke ocene koje je dobila na studentskim evaluacijama, kao i učešća u brojnim komisijama za odbranu doktorskih disertacija, završnih i master radova.

Na osnovu svega iznetog, sa zadovoljstvom predlažemo Izbornom veću da podrži naš predlog da se dr Radmila Jovanović Kozlowski reizabere za docenta za užu naučnu oblast *Opšta filozofija*, s težištem istraživanja *Savremena filozofija devetnaestog, dvadesetog i dvadeset prvog veka*,na Odeljenju za filozofiju Filozofskog fakulteta u Beogradu.

U Beogradu, 13.1.2024.

Članovi komisije:

doc. dr Andrej Jandrić

docent Filozofskog fakulteta u Beogradu

prof. dr Milanko Govedarica

redovni profesor Filozofskog fakulteta u Beogradu

dr Predrag Milidrag

naučni savetnik Instituta za društvene nauke